CELEX: 32021R1070
Language: fi
Date: 2021-06-28 00:00:00
Title: Komission täytäntöönpanoasetus (EU) 2021/1070, annettu 28 päivänä kesäkuuta 2021, lumpy skin -tautiviruksen aiheuttamaan tartuntaan liittyvistä rajattuna ajanjaksona toteutettavista erityisistä torjuntatoimenpiteistä (ETA:n kannalta merkityksellinen teksti)

30.6.2021   
               
               
                  FI
               
               
                  Euroopan unionin virallinen lehti
               
               
                  L 230/10
               
            
         KOMISSION TÄYTÄNTÖÖNPANOASETUS (EU) 2021/1070,
         annettu 28 päivänä kesäkuuta 2021,
         lumpy skin -tautiviruksen aiheuttamaan tartuntaan liittyvistä rajattuna ajanjaksona toteutettavista erityisistä torjuntatoimenpiteistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 71 artiklan 3 kohdan,
         sekä katsoo seuraavaa:
         
                     (1)
                  
                  
                     Lumpy skin -tautiviruksen aiheuttama tartunta, jonka aiheuttaa lumpy skin -tautivirus, on nautaeläinten ja vesipuhvelien vektorivälitteinen tauti, joka voi aiheuttaa huomattavia taloudellisia menetyksiä, heikentää maitotuotosta, aiheuttaa vakavaa kuihtumista, pysyviä vaurioita vuodille, useita sekundaarisia komplikaatioita ja kroonista heikkoutta sekä johtaa siirto- tai kauppakieltoihin. Se sisältyy Maailman eläintautijärjestön, jäljempänä ’OIE’, luetteloon ilmoitettavista taudeista (2).
                  
               
                     (2)
                  
                  
                     Asetuksessa (EU) 2016/429 vahvistetaan tautien ehkäisemistä ja torjuntaa koskeva uusi oikeudellinen kehys. Lumpy skin -tautiviruksen aiheuttama tartunta on lueteltu asetuksen (EU) 2016/429 liitteessä II, ja näin ollen se on kyseisessä asetuksessa tarkoitettu luetteloitu tauti, ja siihen sovelletaan kyseisessä asetuksessa vahvistettuja taudinehkäisy- ja taudintorjuntasääntöjä. Lisäksi lumpy skin -tautiviruksen aiheuttama tartunta luetellaan komission täytäntöönpanoasetuksen (EU) 2018/1882 (3) liitteessä luokkien A, D ja E tautina.
                  
               
                     (3)
                  
                  
                     Komission delegoidulla asetuksella (EU) 2020/687 (4) täydennetään asetuksessa (EU) 2016/429 vahvistettuja luokkien A, B ja C tautien torjuntaa koskevia sääntöjä, mukaan lukien lumpy skin -tautiviruksen aiheuttamaa tartuntaa koskevat taudintorjuntatoimenpiteet. Asetusta (EU) 2016/429, täytäntöönpanoasetusta (EU) 2018/1882 ja delegoitua asetusta (EU) 2020/687 sovelletaan 21 päivästä huhtikuuta 2021.
                  
               
                     (4)
                  
                  
                     Komission täytäntöönpanopäätöksessä (EU) 2016/2008 (5) vahvistettiin aiemmin säännöt eläinten terveyttä koskevista toimenpiteistä lumpy skin -tautiviruksen aiheuttaman tartunnan torjumiseksi jäsenvaltioissa tai niiden osissa, jotka on mainittu kyseisen päätöksen liitteessä I olevassa luettelossa, mukaan lukien lumpy skin -tautiviruksen aiheuttamaa tartuntaa vastaan toteutettavia, jäsenvaltioiden komissiolle hyväksyttäviksi esittämiä rokotusohjelmia koskevat vähimmäisvaatimukset. Tässä luettelossa ovat Bulgaria ja Kreikka. Täytäntöönpanopäätöstä (EU) 2016/2008 lakattiin soveltamasta 20 päivänä huhtikuuta 2021, ja tässä asetuksessa vahvistettavilla säännöillä olisi korvattava kyseisessä täytäntöönpanopäätöksessä vahvistetut säännöt.
                  
               
                     (5)
                  
                  
                     Euroopassa ei ole vuodesta 2017 lähtien raportoitu lumpy skin -tautiviruksen aiheuttaman tartunnan taudinpurkauksia, mutta sitä esiintyy edelleen Turkissa, Anatoliassa, ja Venäjällä sekä Itä-Aasiassa Bangladeshissa, Kiinassa ja Intiassa. Sen vuoksi kyseisen taudin leviäminen muodostaa mahdollisen riskin unionin maatalousalalle.
                  
               
                     (6)
                  
                  
                     Bulgarian ja Kreikan lisäksi Kroatia ja huomattava määrä naapureina olevia kolmansia maita, kuten Bosnia ja Hertsegovina, Kosovo (6), Montenegro, Pohjois-Makedonia, Serbia ja Turkki, ovat ilmoittaneet komissiolle, että lumpy skin -tautiviruksen aiheuttamaa tartuntaa vastaan annettavat rokotukset on sisällytetty niiden taudintorjuntapolitiikkaan. Useimmat näistä kolmansista maista ovat nyt lopettaneet rokotukset mutta jatkavat seurantatoimenpiteitä.
                  
               
                     (7)
                  
                  
                     Itä-Euroopan ja sen lähialueiden epidemiologinen tilanne viittaa siihen, että tietty riski taudin uudelleen kulkeutumisesta tai uudelleen puhkeamisesta korkean riskin alueilla, joilla rokottaminen lumpy skin -tautiviruksen aiheuttamaa tartuntaa vastaan on lopetettu, saattaa edelleen olla olemassa.
                  
               
                     (8)
                  
                  
                     Tähän mennessä saatavilla olevien epidemiologisten tietojen, lumpy skin -tautiviruksen aiheuttaman tartunnan seurannan ja kyseistä tautia vastaan suoritetun rokottamisen tulosten perusteella on aiheellista, että lumpy skin -tautiviruksen aiheuttamaa tartuntaa vastaan rokottamista olisi jatkettava ainakin Bulgarian ja Kreikan korkean riskin alueilla. Lisäksi kaikissa jäsenvaltioissa tai niiden osissa, joissa rokottaminen kyseistä tautia vastaan on vähentynyt tai kokonaan lopetettu, olisi jatkettava järjestelmällistä – niin aktiivista kuin passiivistakin – seurantaa.
                  
               
                     (9)
                  
                  
                     Lumpy skin -tautiviruksen aiheuttamasta tartunnasta 30 päivänä tammikuuta 2020 hyväksytyn Euroopan elintarviketurvallisuusviranomaisen (EFSA) tieteellisen raportin (7), jäljempänä ’EFSAn raportti’, mukaan olisi käytettävä homologista rokotetta, jotta vähennettäisiin riskiä lumpy skin -tautiviruksen aiheuttaman tartunnan leviämisestä uudelleen Kaakkois-Eurooppaan. Rokottamisen lakattua käytössä on oltava valmiussuunnitelma ja rokotevarastoja, myös alueellisesti, jotta taudin mahdollisesti puhjetessa uudelleen siihen voidaan reagoida nopeasti hätärokotuksin.
                  
               
                     (10)
                  
                  
                     Asetuksessa (EU) 2016/429 vahvistetut yleiset taudintorjuntatoimenpiteet ja delegoidussa asetuksessa (EU) 2020/687 vahvistetut täydentävät säännöt eivät kata kaikkia tarvittavia lumpy skin -tautiviruksen aiheuttaman tartunnan vastaisten rokotusten tarpeellisia näkökohtia. Tämän vuoksi tässä asetuksessa on aiheellista vahvistaa unionin tason yhtenäiset täytäntöönpanosäännöt, jotta voidaan kattaa erityiset taudintorjuntatoimenpiteet rajattuna ajanjaksona kyseisen taudin epidemiologiseen tilanteeseen unionissa ja sen naapureina olevissa kolmansissa maissa soveltuvin edellytyksin. Tässä asetuksessa vahvistettavissa torjuntatoimenpiteissä olisi otettava huomioon täytäntöönpanopäätöksen (EU) 2016/2008 soveltamisesta saatu kokemus sekä maaeläinten terveyttä koskevan OIE:n säännöstön (8), jäljempänä ’OIE:n säännöstö’, 11.9 luvussa ”Infection with lumpy skin disease virus” (lumpy skin -tautiviruksen aiheuttama tartunta) vahvistetut kansainväliset standardit.
                  
               
                     (11)
                  
                  
                     Tässä asetuksessa vahvistettavissa säännöissä olisi säädettävä alueellistamiseen perustuvasta toimintatavasta, ja sitä olisi sovellettava yhdessä delegoidussa asetuksessa (EU) 2020/687 vahvistettujen taudintorjuntatoimenpiteiden kanssa. Lisäksi tässä asetuksessa olisi lueteltava sellaisten jäsenvaltioiden, jotka toteuttavat ennalta ehkäiseviä rokotussuunnitelmia elävillä heikennetyillä rokotteilla, rajoitusvyöhykkeet, joilla ei esiinny lumpy skin -tautiviruksen aiheuttaman tartunnan taudinpurkauksia (rajoitusvyöhyke I), sekä alueet, joilla esiintyy lumpy skin -tautiviruksen aiheuttaman tartunnan taudinpurkauksia (rajoitusvyöhyke II). Rajoitusvyöhykkeeseen I tai rajoitusvyöhykkeeseen II sisältyvät alueet olisi lueteltava tämän asetuksen liitteessä I ottaen huomioon niiden jäsenvaltioiden, joissa tätä tautia esiintyy, toimivaltaisten viranomaisten toimittamat tiedot.
                  
               
                     (12)
                  
                  
                     Rokotetut nautaeläimet ja kyseisistä nautaeläimistä saatavat tuotteet voivat muodostaa riskin lumpy skin -tautiviruksen aiheuttaman tartunnan leviämiselle. Sen vuoksi tässä asetuksessa olisi säädettävä tietyistä kielloista ja erityisedellytyksistä, jotka koskevat nautaeläinten tai erityyppisten tuotteiden lähetysten siirtoja tämän asetuksen liitteessä I luetelluilta rajoitusvyöhykkeiltä. Jotta vältetään tarpeettomat kaupan häiriöt, olisi säädettävä tietyistä poikkeuksista näihin kieltoihin ja erityisedellytyksiin. Näissä poikkeuksissa ja erityisedellytyksissä olisi otettava huomioon OIE:n säännöstön periaatteet lumpy skin -tautiviruksen aiheuttaman tartunnan riskinvähentämistoimenpiteiden osalta sekä asetuksessa (EU) 2016/429 ja delegoidussa asetuksessa (EU) 2020/687 vahvistetut eläintautien ehkäisemistä ja torjuntaa koskevat säännöt.
                  
               
                     (13)
                  
                  
                     Sikäli kuin on kyse lumpy skin -tautiviruksen aiheuttaman tartunnan leviämisriskistä, eri tavaroista aiheutuu erisuuruinen riski. EFSAn lausunnon mukaan elävien nautaeläinten, nautaeläinten siemennesteen ja tartunnan saaneiden nautaeläinten raakavuotien ja -nahkojen siirrot aiheuttavat altistumisen ja seurausten kannalta suuremman riskin kuin muut tuotteet, kuten nautaeläimistä saatavat maito ja maitotuotteet, käsitellyt vuodat ja nahat tai tuore liha, raakalihavalmisteet ja lihavalmisteet. Tieteellinen tai kokeellinen näyttö niiden roolista lumpy skin -tautiviruksen levittämisessä ei kuitenkaan ole vielä riittävää. Lumpy skin -tautiviruksen leviämistä nautaeläinten siemennesteen, munasolujen ja alkioiden välityksellä ei voida sulkea pois. Maito ja maitotuotteet sekä ternimaito saattavat aiheuttaa lumpy skin -tautiviruksen leviämisriskin ainoastaan silloin, kun ne on tarkoitettu taudille alttiisiin lajeihin kuuluvien eläinten ruokintaan.
                  
               
                     (14)
                  
                  
                     Kyseisiä tavaroita varten olisi sen vuoksi säädettävä tietyistä suojatoimenpiteistä EFSAn raportin ja asiaa koskevien ajantasaisimpien OIE:n standardien ja suositusten perusteella.
                  
               
                     (15)
                  
                  
                     Eläinten lähetysten siirrot välitöntä teurastusta varten aiheuttavat pienemmän eläintautien leviämisriskin kuin eläinten muuntyyppiset siirrot sillä edellytyksellä, että riskinvähentämistoimenpiteitä toteutetaan. Tämän vuoksi on aiheellista, että jäsenvaltiot voivat poikkeuksellisesti myöntää poikkeuksia tiettyihin tässä asetuksessa vahvistettaviin kieltoihin, jotka koskevat nautaeläinten lähetysten siirtoja rajoitusvyöhykkeiltä I ja II välitöntä teurastusta varten teurastamoon, joka sijaitsee samassa jäsenvaltiossa rajoitusvyöhykkeiden I ja II ulkopuolella.
                  
               
                     (16)
                  
                  
                     Poikkeukset, jotka koskevat tiettyjen nautaeläinten lähetysten siirtoja rajoitusvyöhykkeiltä I ja II toisen jäsenvaltion toisille rajoitusvyöhykkeille I tai II, joiden tautitilanne on samanlainen, ovat perusteltuja, jos erityisiä riskinvähentämistoimenpiteitä sovelletaan. Tämä edellyttää sitä, että perustetaan turvallinen ohjausmenettely, joka on alkuperä-, kauttakulku- ja määräpaikkana olevan jäsenvaltion toimivaltaisten viranomaisten tiukassa valvonnassa.
                  
               
                     (17)
                  
                  
                     Asetuksen (EU) 2016/429 143 artiklassa säädetään, että eläinten, nautaeläimet mukaan luettuina, siirtojen mukana on oltava eläinterveystodistukset. Kun poikkeuksia kieltoon, joka koskee nautaeläinten lähetysten siirtoja rajoitusvyöhykkeiltä I ja II, sovelletaan nautaeläinten lähetyksiin, jotka on tarkoitettu unionin sisäisiin siirtoihin, tällaisiin eläinterveystodistuksiin olisi sisällytettävä viittaus tähän asetukseen sen varmistamiseksi, että kyseisissä eläinterveystodistuksissa annetaan riittävät ja tarkat terveyttä koskevat tiedot.
                  
               
                     (18)
                  
                  
                     Kun tässä asetuksessa säädetään mahdollisuudesta poiketa kielloista, jotka koskevat sukusolujen ja alkioiden lähetysten siirtoja rajoitusvyöhykkeiltä I ja II, lähetysten mukana olevaan eläinterveystodistukseen olisi sisällytettävä viittaus tähän asetukseen, jotta voidaan varmistaa riittävät ja tarkat terveyttä koskevat tiedot tämän asetuksen ja komission delegoidun asetuksen (EU) 2020/686 (9) mukaisesti.
                  
               
                     (19)
                  
                  
                     Nautaeläimet ja kyseisistä eläimistä saatavat sivutuotteet olisi kuljetettava rajoitusvyöhykkeiltä I ja II eläinten hyvinvointia ja bioturvaamista koskevien toimenpiteiden mukaisesti lumpy skin -tautiviruksen aiheuttaman tartunnan leviämisen estämiseksi.
                  
               
                     (20)
                  
                  
                     Delegoitua asetusta (EU) 2020/687 sovelletaan 21 päivästä huhtikuuta 2021. Oikeusvarmuuden vuoksi tämän asetuksen olisi näin ollen tultava voimaan kiireellisesti.
                  
               
                     (21)
                  
                  
                     Tätä asetusta olisi sovellettava 21 päivään huhtikuuta 2023 ottaen huomioon unionin kokemukset lumpy skin -tautiviruksen aiheuttaman tartunnan torjunnasta, kyseisen taudin tämänhetkinen epidemiologinen tilanne jäsenvaltioissa ja naapureina olevissa kolmansissa maissa sekä mahdolliset tulevat rokotuksia koskevat säännöt, jotka vahvistetaan asetuksen (EU) 2016/429 47 artiklan nojalla.
                  
               
                     (22)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         I LUKU
         
            YLEISET SÄÄNNÖT
         
         
            1 artikla
            Kohde ja soveltamisala
            Tässä asetuksessa vahvistetaan lumpy skin -tautiviruksen aiheuttamaa tartuntaa koskevat erityiset taudintorjuntatoimenpiteet, joita jäsenvaltioiden on sovellettava rajoitetun ajan alueeseensa kuuluvilla alueilla, joilla
            
                        a)
                     
                     
                        on vahvistettu kyseisen taudin taudinpurkaus;
                     
                  
                        b)
                     
                     
                        ei ole vahvistettu kyseisen taudin taudinpurkausta, mutta ne päättävät rokottaa kyseistä tautia vastaan tässä asetuksessa vahvistettujen sääntöjen mukaisesti.
                     
                  Tässä asetuksessa vahvistettuja erityisiä taudintorjuntatoimenpiteitä sovelletaan nautaeläimiin sekä tällaisista nautaeläimistä saataviin sivutuotteisiin ja sukusoluihin ja alkioihin, ja ne täydentävät taudintorjuntatoimenpiteitä, joita sovelletaan suoja-, valvonta- ja muihin rajoitusvyöhykkeisiin, jotka jäsenvaltion toimivaltainen viranomainen on delegoidun asetuksen (EU) 2020/687 21 artiklan 1 kohdan mukaisesti perustanut lumpy skin -tautiviruksen aiheuttaman tartunnan puhjettua.
         
         
            2 artikla
            Määritelmät
            Tässä asetuksessa sovelletaan delegoidussa asetuksessa (EU) 2020/687 vahvistettuja määritelmiä.
            Lisäksi tässä asetuksessa tarkoitetaan:
            
                        1)
                     
                     
                        ’nautaeläimellä’ eläintä, joka kuuluu johonkin sukuihin Bison, Bos (mukaan lukien alasuvut Bos, Bibos, Novibos, Poephagus) ja Bubalus (mukaan lukien alasuku Anoa) kuuluvista sorkka- ja kavioeläinten lajeista, sekä näiden lajien risteytyksenä syntynyttä jälkeläistä;
                     
                  
                        2)
                     
                     
                        ’rajoitusvyöhykkeellä I’ jäsenvaltion alueen maantieteellisesti täsmällisesti rajattua osaa:
                        
                                    a)
                                 
                                 
                                    joka sijaitsee sellaisen alueen ulkopuolella, jolla on vahvistettu lumpy skin -tautiviruksen aiheuttaman tartunnan taudinpurkaus;
                                 
                              
                                    b)
                                 
                                 
                                    jolla lumpy skin -tautiviruksen aiheuttamaa tartuntaa vastaan rokotetaan 3 artiklan 2 kohdan mukaisesti;
                                 
                              
                                    c)
                                 
                                 
                                    joka joko luetellaan tai ei luetella liitteessä I olevassa I osassa;
                                 
                              
                                    d)
                                 
                                 
                                    johon sovelletaan 3–6 artiklassa säädettyjä erityisiä taudintorjuntasääntöjä;
                                 
                              
                  
                        3)
                     
                     
                        ’rajoitusvyöhykkeellä II’ jäsenvaltion alueen maantieteellisesti täsmällisesti rajattua osaa:
                        
                                    a)
                                 
                                 
                                    joka sisältää alueen, jolla on vahvistettu lumpy skin -tautiviruksen aiheuttaman tartunnan taudinpurkaus;
                                 
                              
                                    b)
                                 
                                 
                                    jolla lumpy skin -tautiviruksen aiheuttamaa tartuntaa vastaan rokotetaan 3 artiklan 1 kohdan mukaisesti;
                                 
                              
                                    c)
                                 
                                 
                                    joka joko luetellaan tai ei luetella liitteessä I olevassa II osassa;
                                 
                              
                                    d)
                                 
                                 
                                    johon sovelletaan 3–6 artiklassa säädettyjä erityisiä taudintorjuntasääntöjä.
                                 
                              
                  
         II LUKU
         
            LUMPY SKIN -TAUTIVIRUKSEN AIHEUTTAMAA TARTUNTAA KOSKEVAT ERITYISET TAUDINTORJUNTATOIMENPITEET
         
         
            1 JAKSO
         
         
            
               Rajoitusvyöhykkeiden perustaminen ja rokottaminen lumpy skin -tautiviruksen aiheuttamaa tartuntaa vastaan
            
         
         
            3 artikla
            Rajoitusvyöhykkeiden I ja II perustaminen
            
               1.   Jos nautaeläimissä vahvistetaan lumpy skin -tautiviruksen aiheuttaman tartunnan taudinpurkaus, toimivaltaisen viranomaisen on
               
                           a)
                        
                        
                           perustettava rajoitusvyöhyke II
                           
                                       i)
                                    
                                    
                                       siten, että se kattaa vähintään alueet, jotka sisältyvät suoja-, valvonta- ja muihin rajoitusvyöhykkeisiin, jotka on delegoidun asetuksen (EU) 2020/687 21 artiklan mukaisesti perustettu sen jälkeen, kun kyseinen tauti on vahvistettu;
                                    
                                 
                                       ii)
                                    
                                    
                                       asetuksen (EU) 2016/429 64 artiklan 1 kohdassa vahvistettujen kriteerien mukaisesti;
                                    
                                 
                     
                           b)
                        
                        
                           toteutettava rokotukset kyseistä tautia vastaan a alakohdassa tarkoitetulla rajoitusvyöhykkeellä II seuraavasti:
                           
                                       i)
                                    
                                    
                                       liitteessä II esitettyjen rokotussuunnitelmia koskevien sääntöjen mukaisesti;
                                    
                                 
                                       ii)
                                    
                                    
                                       toimivaltaisen viranomaisen valvonnassa;
                                    
                                 
                                       iii)
                                    
                                    
                                       käyttäen ensisijaisesti homologisia eläviä heikennettyjä rokotteita;
                                    
                                 
                                       iv)
                                    
                                    
                                       rokottaen kaikki nautaeläimet ja niiden jälkeläiset, joita pidetään vyöhykkeellä, jolla rokottaminen suoritetaan, niiden sukupuolesta, iästä, tiineydestä tai tuotantotilanteesta riippumatta, valmistajan ohjeiden mukaisesti.
                                    
                                 
                     Jos pidettävissä nautaeläimissä on kuitenkin vahvistettu vain yksi lumpy skin -tautiviruksen aiheuttaman tartunnan taudinpurkaus sellaisella jäsenvaltion alueella, jolla tätä tautia ei esiintynyt ennen kyseistä taudinpurkausta ja jolla delegoidun asetuksen (EU) 2020/687 mukaisesti toteutetut toimenpiteet osoittautuvat tehokkaiksi taudin leviämisen torjunnassa, toimivaltainen viranomainen voi päättää olla perustamatta rajoitusvyöhykettä II.
            
            
               2.   Toimivaltainen viranomainen voi asetuksen (EU) 2016/429 64 artiklan 1 kohdassa vahvistettujen kriteerien mukaisesti perustaa rajoitusvyöhykkeen I alueille, joilla lumpy skin -tautiviruksen aiheuttaman tartunnan taudinpurkauksen esiintymistä ei ole vahvistettu, taudin leviämisen estämiseksi. Toimivaltaisen viranomaisen on kyseisellä rajoitusvyöhykkeellä I rokotettava kyseistä tautia vastaan tämän artiklan 1 kohdan b alakohdan mukaisesti.
            
            
               3.   Lumpy skin -tautiviruksen aiheuttamaa tartuntaa vastaan rokottavien jäsenvaltioiden toimivaltaisen viranomaisen on toimitettava tämän asetuksen liitteessä II olevassa III osassa luetellut tiedot komissiolle ja muille jäsenvaltioille ennen rokotusten ja 1 kohdan b alakohdan i alakohdassa tarkoitetun rokotussuunnitelman käynnistämistä.
            
         
         
            4 artikla
            Siirtokiellot rajoitusvyöhykkeillä I ja II
            
               1.   Toimivaltaisen viranomaisen on kiellettävä seuraavien lähetysten siirrot rajoitusvyöhykkeillä II:
               
                           a)
                        
                        
                           nautaeläimet;
                        
                     
                           b)
                        
                        
                           nautaeläinten sukusolut ja alkiot;
                        
                     
                           c)
                        
                        
                           nautaeläimistä saatavat käsittelemättömät sivutuotteet, mukaan lukien maito, ternimaito, maitotuotteet ja ternimaitotuotteet, jotka on tarkoitettu eläinten rehuksi.
                        
                     
            
               2.   Toimivaltaisen viranomaisen on kiellettävä seuraavien lähetysten siirrot rajoitusvyöhykkeillä I:
               
                           a)
                        
                        
                           nautaeläimet;
                        
                     
                           b)
                        
                        
                           nautaeläinten sukusolut ja alkiot;
                        
                     
                           c)
                        
                        
                           nautaeläimistä saatavat käsittelemättömät sivutuotteet, muut kuin maito, ternimaito, maitotuotteet ja ternimaitotuotteet, jotka on tarkoitettu eläinten rehuksi.
                        
                     
            
               3.   Poikkeuksena 1 ja 2 kohdassa säädetyistä kielloista toimivaltainen viranomainen voi antaa luvan III luvussa säädettyihin siirtoihin siinä säädetyin edellytyksin.
            
         
         
            2 JAKSO
         
         
            
               Rajoitusvyöhykkeiden I ja II sisällyttäminen liitteeseen I
            
         
         
            5 artikla
            Rajoitusvyöhykkeen II sisällyttäminen liitteessä I olevaan II osaan
            Jos jäsenvaltion alue, joka kuuluu kokonaan tai osittain 3 artiklan 1 kohdan mukaisesti perustettuun rajoitusvyöhykkeeseen II, sisällytetään epidemiologisista syistä liitteessä I olevaan II osaan, toimivaltaisen viranomaisen on välittömästi
            
                        a)
                     
                     
                        mukautettava alkuperäisen rajoitusvyöhykkeen II rajoja sen varmistamiseksi, että se vastaa kyseisessä liitteessä kuvattua rajoitusvyöhykettä II;
                     
                  
                        b)
                     
                     
                        laajennettava 3 artiklan 1 kohdan b alakohdassa säädetyt rokotukset ja 4 artiklan 1 kohdassa säädetyt kiellot koskemaan kyseisessä liitteessä kuvattua rajoitusvyöhykettä II.
                     
                  
         
            6 artikla
            Rajoitusvyöhykkeen I sisällyttäminen liitteessä I olevaan I osaan
            
               1.   Jos jäsenvaltion alue, jolla lumpy skin -tautiviruksen aiheuttaman tartunnan taudinpurkausta ei ole vahvistettu, sisällytetään epidemiologisista syistä tämän asetuksen liitteessä I olevaan I osaan asetuksen (EU) 2016/429 64 artiklan 1 kohdassa vahvistettujen kriteerien mukaisesti, toimivaltaisen viranomaisen on
               
                           a)
                        
                        
                           rokotettava 3 artiklan 1 kohdan b alakohdan mukaisesti kyseisessä liitteessä kuvatulla rajoitusvyöhykkeellä I;
                        
                     
                           b)
                        
                        
                           toteutettava 4 artiklan 2 kohdassa säädetyt kiellot kyseisessä liitteessä kuvatulla rajoitusvyöhykkeellä I.
                        
                     
            
               2.   Jos toimivaltainen viranomainen päättää 3 artiklan 2 kohdan mukaisesti perustaa rajoitusvyöhykkeen I, kyseinen rajoitusvyöhyke on sisällytettävä liitteessä I olevaan I osaan.
            
         
         III LUKU
         
            EDELLYTYKSET SIIRROILLE ALUEILLA, JOILLA SOVELLETAAN LUMPY SKIN -TAUTIVIRUKSEN AIHEUTTAMAA TARTUNTAA KOSKEVIA ERITYISIÄ TAUDINTORJUNTATOIMENPITEITÄ, JA NÄIDEN ALUEIDEN ULKOPUOLELLE
         
         
            1 JAKSO
         
         
            
               Poikkeukset kielloista, jotka koskevat nautaeläinten lähetysten siirtoja rajoitusvyöhykkeiltä I ja II
            
         
         
            7 artikla
            Poikkeukset kiellosta, joka koskee nautaeläinten lähetysten siirtoja rajoitusvyöhykkeeltä I
            Poikkeuksena 4 artiklan 2 kohdan a alakohdassa säädettyyn kieltoon toimivaltainen viranomainen voi sallia nautaeläinten lähetysten siirrot rajoitusvyöhykkeellä I sijaitsevista pitopaikoista
            
                        a)
                     
                     
                        saman tai toisen jäsenvaltion rajoitusvyöhykkeille I tai II edellyttäen, että kaikki seuraavat edellytykset täyttyvät:
                        
                                    i)
                                 
                                 
                                    lähetykseen kuuluvat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa kyseisenä päivänä;
                                 
                              
                                    ii)
                                 
                                 
                                    kaikki muut samassa alkuperäisessä pitopaikassa pidettävät nautaeläimet kuin lähetykseen kuuluvat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa kyseisenä päivänä, tai niiden edellisen rokotuksen antaman tai emolta saadun immuniteettisuojan on oltava edelleen voimassa lähettämispäivänä;
                                 
                              
                                    iii)
                                 
                                 
                                    lähetykseen kuuluvia nautaeläimiä on täytynyt pitää niiden alkuperäisessä pitopaikassa syntymästä lähtien tai vähintään 28 päivän ajan yhtäjaksoisesti ennen lähettämispäivää; ja
                                 
                              
                                    iv)
                                 
                                 
                                    toimivaltaisen viranomaisen on suoritettava
                                    
                                                —
                                             
                                             
                                                kaikkien tällaisten lähetysten alkuperäisessä pitopaikassa pidettävien nautaeläinten, myös tällaisiin lähetyksiin kuuluvien nautaeläinten, kliininen tutkimus toivotuin tuloksin;
                                             
                                          
                                                —
                                             
                                             
                                                tarvittaessa kaikkien tällaisten lähetysten alkuperäisessä pitopaikassa pidettävien nautaeläinten, myös tällaisiin lähetyksiin kuuluvien nautaeläinten, laboratoriotutkimus toivotuin tuloksin;
                                             
                                          
                              
                  
                        b)
                     
                     
                        mihin tahansa määräpaikkoihin – mukaan lukien rajoitusvyöhykkeiden ulkopuoliset alueet, muut rajoitusvyöhykkeet I tai rajoitusvyöhykkeet II – samassa jäsenvaltiossa tai muissa jäsenvaltioissa, jos tämän artiklan a alakohdan ii, iii ja iv alakohdassa vahvistettujen edellytysten lisäksi kaikki seuraavat edellytykset täyttyvät:
                        
                                    i)
                                 
                                 
                                    lähetykseen kuuluvat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 60 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa lähettämispäivänä;
                                 
                              
                                    ii)
                                 
                                 
                                    vähintään 20 kilometrin säteellä näiden lähetysten alkuperäpaikkana olevasta pitopaikasta ei ole ollut lumpy skin -tautiviruksen aiheuttaman tartunnan taudinpurkauksia vähintään kolmen kuukauden aikana ennen lähettämispäivää; ja
                                 
                              
                                    iii)
                                 
                                 
                                    kaikki nautaeläimet, joita pidetään 50 kilometrin säteellä lähetyksen alkuperäisestä pitopaikasta, on täytynyt rokottaa lumpy skin -tautiviruksen aiheuttamaa tartuntaa vastaan tai niille on täytynyt antaa uusintarokotus vähintään 60 päivää ennen lähettämispäivää, ja rokotevalmistajan ohjeiden mukaisen immuniteettisuojan tai emolta saadun immuniteettisuojan on oltava niillä edelleen voimassa kyseisenä päivänä;
                                 
                              
                  
                        c)
                     
                     
                        mihin tahansa määräpaikkoihin – mukaan lukien rajoitusvyöhykkeiden ulkopuoliset alueet, muut rajoitusvyöhykkeet I tai rajoitusvyöhykkeet II – muissa jäsenvaltioissa tai kolmansien maiden alueilla, jos tämän artiklan a alakohdassa vahvistettujen edellytysten lisäksi seuraavat edellytykset täyttyvät:
                        
                                    i)
                                 
                                 
                                    eläinten on ennen lähettämispäivää täytettävä kaikki eläinterveyttä koskevat takeet, jotka perustuvat alkuperäjäsenvaltion toimivaltaisen viranomaisen edellyttämän ja määräjäsenvaltioiden ja kauttakulkujäsenvaltioiden toimivaltaisen viranomaisen hyväksymän, lumpy skin -tautiviruksen aiheuttaman tartunnan leviämisen estämiseen tähtääviä toimenpiteitä koskevan riskinarvioinnin myönteiseen tulokseen;
                                 
                              
                                    ii)
                                 
                                 
                                    vähintään 20 kilometrin säteellä näiden lähetysten alkuperäpaikkana olevasta pitopaikasta ei ole saanut olla lumpy skin -tautiviruksen aiheuttaman tartunnan vahvistettuja taudinpurkauksia vähintään kolmen kuukauden aikana ennen lähettämispäivää; ja
                                 
                              
                                    iii)
                                 
                                 
                                    kaikki nautaeläimet, joita pidetään 50 kilometrin säteellä lähetyksen alkuperäisestä pitopaikasta, on täytynyt rokottaa lumpy skin -tautiviruksen aiheuttamaa tartuntaa vastaan tai niille on täytynyt antaa uusintarokotus vähintään 60 päivää ennen lähettämispäivää, ja rokotevalmistajan ohjeiden mukaisen immuniteettisuojan tai emolta saadun immuniteettisuojan on oltava niillä edelleen voimassa kyseisenä päivänä.
                                 
                              
                  
         
            8 artikla
            Poikkeukset kielloista, jotka koskevat nautaeläinten lähetysten siirtoja rajoitusvyöhykkeeltä II
            Poikkeuksena 4 artiklan 1 kohdan a alakohdassa säädettyyn kieltoon toimivaltainen viranomainen voi sallia nautaeläinten lähetysten siirrot rajoitusvyöhykkeellä II sijaitsevista pitopaikoista
            
                        a)
                     
                     
                        mihin tahansa määräpaikkoihin, mukaan lukien rajoitusvyöhykkeiden ulkopuoliset alueet, rajoitusvyöhykkeet I ja muut rajoitusvyöhykkeet II samassa jäsenvaltiossa ja muissa jäsenvaltioissa, edellyttäen, että kaikki seuraavat edellytykset täyttyvät:
                        
                                    i)
                                 
                                 
                                    lähetykseen kuuluvien nautaeläinten on ennen lähettämispäivää täytettävä kaikki eläinterveyttä koskevat takeet, jotka perustuvat alkuperäjäsenvaltion toimivaltaisen viranomaisen edellyttämän ja määräjäsenvaltioiden tai kauttakulkujäsenvaltioiden toimivaltaisen viranomaisen hyväksymän, lumpy skin -tautiviruksen aiheuttaman tartunnan leviämisen estämiseen tähtääviä toimenpiteitä koskevan riskinarvioinnin myönteiseen tulokseen;
                                 
                              
                                    ii)
                                 
                                 
                                    lähetykseen kuuluvat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa kyseisenä päivänä;
                                 
                              
                                    iii)
                                 
                                 
                                    kaikki muut samassa alkuperäisessä pitopaikassa pidettävät nautaeläimet kuin lähetykseen kuuluvat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa kyseisenä päivänä, tai niiden edellisen rokotuksen antaman tai emolta saadun immuniteettisuojan on oltava edelleen voimassa kyseisenä päivänä;
                                 
                              
                                    iv)
                                 
                                 
                                    toimivaltaisen viranomaisen on suoritettava
                                    
                                                —
                                             
                                             
                                                kaikkien tällaisten lähetysten alkuperäisessä pitopaikassa pidettävien nautaeläinten, myös tällaisiin lähetyksiin kuuluvien nautaeläinten, kliininen tutkimus toivotuin tuloksin;
                                             
                                          
                                                —
                                             
                                             
                                                tarvittaessa kaikkien tällaisten lähetysten alkuperäisessä pitopaikassa pidettävien nautaeläinten, myös tällaisiin lähetyksiin kuuluvien nautaeläinten, laboratoriotutkimus toivotuin tuloksin;
                                             
                                          
                              
                                    v)
                                 
                                 
                                    nautaeläinten on täytynyt olla syntymästään lähtien tai vähintään 28 päivän ajan ennen lähettämispäivää pitopaikassa, jonka ympärillä vähintään 20 kilometrin säteellä ei ole vahvistettu lumpy skin -tautiviruksen aiheuttaman tartunnan taudinpurkauksia lähettämispäivää edeltäneiden kolmen kuukauden aikana;
                                 
                              
                                    vi)
                                 
                                 
                                    kaikki 50 kilometrin säteellä lähetyksen alkuperäisestä pitopaikasta olevat nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan tai niille on täytynyt antaa uusintarokotus liitteessä II esitettyjen rokotussuunnitelmia koskevien sääntöjen mukaisesti vähintään 60 päivää ennen lähettämispäivää, ja rokotevalmistajan ohjeiden mukaisen immuniteettisuojan tai emolta saadun immuniteettisuojan on oltava niillä edelleen voimassa;
                                 
                              
                  
                        b)
                     
                     
                        mihin tahansa saman jäsenvaltion toisella rajoitusvyöhykkeellä II sijaitseviin määräpaikkoihin edellyttäen, että kaikki seuraavat edellytykset täyttyvät:
                        
                                    i)
                                 
                                 
                                    kaikki muut tällaisten lähetysten alkuperäisessä pitopaikassa pidettävät nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen voimassa kyseisenä päivänä, tai niiden edellisen rokotuksen antaman tai emolta saadun immuniteettisuojan on oltava edelleen voimassa kyseisenä päivänä; ja
                                 
                              
                                    ii)
                                 
                                 
                                    nautaeläimet on täytynyt rokottaa lumpy skin -tautiviruksen aiheuttamaa tartuntaa vastaan vähintään 28 päivää ennen lähettämispäivää, ja rokotevalmistajan ohjeiden mukaisen immuniteettisuojan on oltava niillä edelleen kyseisenä päivänä voimassa, tai ne ovat rokottamattomia alle neljän kuukauden ikäisiä jälkeläisiä, jotka ovat syntyneet emille, jotka on rokotettu vähintään 28 päivää ennen poikimista ja joilla rokotevalmistajan ohjeiden mukainen immuniteettisuoja oli edelleen voimassa poikimispäivänä, ja ne voidaan siirtää toiseen pitopaikkaan.
                                 
                              
                  
         
            9 artikla
            Erityiset edellytykset luvan antamiseksi nautaeläinten lähetysten siirroille rajoitusvyöhykkeiltä I ja II näiden vyöhykkeiden ulkopuolella saman jäsenvaltion alueella sijaitsevaan teurastamoon välitöntä teurastusta varten
            Poikkeuksena 4 artiklan 2 kohdan a alakohdassa ja 4 artiklan 1 kohdan a alakohdassa säädettyihin kieltoihin jäsenvaltion toimivaltainen viranomainen voi sallia nautaeläinten lähetysten siirrot rajoitusvyöhykkeiltä I ja II näiden vyöhykkeiden ulkopuolella saman jäsenvaltion alueella sijaitsevaan teurastamoon edellyttäen, että nautaeläimet siirretään välitöntä teurastusta varten delegoidun asetuksen (EU) 2020/687 28 artiklan 2–5 kohdassa ja 28 artiklan 7 kohdassa säädettyjen yleisten edellytysten mukaisesti.
         
         
            10 artikla
            Poikkeukset kiellosta, joka koskee nautaeläinten siemennesteen, munasolujen ja alkioiden lähetysten siirtoja rajoitusvyöhykkeiltä I ja II
            
               1.   Poikkeuksena 4 artiklan 2 kohdan b alakohdassa säädettyyn kieltoon jäsenvaltion toimivaltainen viranomainen voi sallia nautaeläinten siemennesteen, munasolujen ja alkioiden lähetysten siirrot rajoitusvyöhykkeellä I sijaitsevista sukusolujen ja alkioiden hyväksytyistä pitopaikoista tai muista pitopaikoista
               
                           a)
                        
                        
                           saman jäsenvaltion rajoitusvyöhykkeille I tai II edellyttäen, että kaikki seuraavat edellytykset täyttyvät:
                           
                                       i)
                                    
                                    
                                       luovuttajaeläimiin pätee jompikumpi seuraavista:
                                       
                                                   —
                                                
                                                
                                                   ne on rokotettu lumpy skin -tautiviruksen aiheuttamaa tartuntaa vastaan ja niille on annettu sitä vastaan uusintarokotus käytetyn rokotteen valmistajan ohjeiden mukaisesti siten, että ensimmäinen rokotus on täytynyt antaa vähintään 60 päivää ennen siemennesteen, munasolujen tai alkioiden keräyspäivää; tai
                                                
                                             
                                                   —
                                                
                                                
                                                   niille on tehty negatiivisin tuloksin serologinen testi lumpy skin -tautiviruksen aiheuttamaan tartuntaan kohdistuvien spesifien vasta-aineiden osoittamiseksi keräyspäivänä ja vähintään 28 päivää siemennesteen keräysjakson tai alkioiden ja munasolujen keräyspäivän jälkeen;
                                                
                                             
                                 
                                       ii)
                                    
                                    
                                       luovuttajaeläimiä on pidetty siemennesteen, munasolujen tai alkioiden keräyspäivää edeltäneiden 60 päivän aikana keinosiemennysasemalla tai muussa asianmukaisessa pitopaikassa, jossa siemennesteen, munasolujen tai alkioiden keräyspäivää edeltäneiden kolmen kuukauden aikana ei ole vahvistettu lumpy skin -tautiviruksen aiheuttaman tartunnan taudinpurkauksia vähintään 20 kilometrin säteellä;
                                    
                                 
                                       iii)
                                    
                                    
                                       luovuttajaeläimet tarkastettiin kliinisesti 28 päivää ennen keräyspäivää ja koko keräysjakson ajan, eikä niissä ilmennyt mitään lumpy skin -tautiviruksen aiheuttaman tartunnan kliinisiä oireita;
                                    
                                 
                     
                           b)
                        
                        
                           mihin tahansa toisella rajoitusvyöhykkeellä I tai II toisessa jäsenvaltiossa sijaitsevaan määräpaikkaan edellyttäen, että a alakohdassa säädettyjen edellytysten lisäksi kaikki seuraavat edellytykset täyttyvät:
                           
                                       i)
                                    
                                    
                                       luovuttajaeläimet on testattu lumpy skin -tautiviruksen aiheuttaman tartunnan osoittamiseksi polymeraasiketjureaktiomenetelmällä (PCR) verinäytteistä, jotka kerättiin siemennesteen, munasolujen tai alkioiden keräysjakson alussa ja sen jälkeen vähintään joka 14. päivä siemennesteen keräysjakson aikana tai alkioiden ja munasolujen keräyspäivänä, ja testitulokset olivat negatiiviset;
                                    
                                 
                                       ii)
                                    
                                    
                                       siemennesteelle on negatiivisin tuloksin tehty PCR-menetelmällä testi lumpy skin -tautiviruksen aiheuttaman tartunnan osoittamiseksi;
                                    
                                 
                     
                           c)
                        
                        
                           mihin tahansa samassa tai toisessa jäsenvaltiossa sijaitsevaan määräpaikkaan tai, kun on kyse rajoitusvyöhykkeestä I, kolmanteen maahan edellyttäen, että luovuttajaeläimet täyttävät ennen tällaisten siemennesteen, alkioiden tai munasolujen lähettämistä a alakohdassa vahvistettujen edellytysten lisäksi kaikki muut asianmukaiset eläinterveyttä koskevat takeet, jotka perustuvat alkuperäisen pitopaikan jäsenvaltion toimivaltaisen viranomaisen edellyttämän ja kauttakulkujäsenvaltioiden ja määräjäsenvaltioiden toimivaltaisten viranomaisten hyväksymän, tällaisen lähettämisen vaikutuksia ja lumpy skin -tautiviruksen aiheuttaman tartunnan leviämisen estämiseen tähtääviä toimenpiteitä koskevan riskinarvioinnin myönteiseen tulokseen.
                        
                     
            
               2.   Poikkeuksena 4 artiklan 1 kohdan b alakohdassa säädettyyn kieltoon toimivaltainen viranomainen voi sallia nautaeläinten siemennesteen, munasolujen ja alkioiden lähetysten siirrot rajoitusvyöhykkeellä II sijaitsevista sukusolujen ja alkioiden hyväksytyistä pitopaikoista tai muista pitopaikoista mihin tahansa määräpaikkaan, joka sijaitsee saman jäsenvaltion toisella rajoitusvyöhykkeellä II.
            
         
         
            11 artikla
            Poikkeukset kiellosta, joka koskee nautaeläimistä saatavien käsittelemättömien sivutuotteiden siirtoja rajoitusvyöhykkeiltä I
            Poikkeuksena 4 artiklan 2 kohdan c alakohdassa säädettyyn kieltoon jäsenvaltion toimivaltainen viranomainen voi sallia nautaeläimistä saatavien käsittelemättömien sivutuotteiden lähetysten siirrot rajoitusvyöhykkeellä I sijaitsevista pitopaikoista
            
                        a)
                     
                     
                        mihin tahansa samassa jäsenvaltiossa sijaitsevaan määräpaikkaan tai mihin tahansa toisen jäsenvaltion rajoitusvyöhykkeillä I tai II sijaitsevaan määräpaikkaan;
                     
                  
                        b)
                     
                     
                        vuotien ja nahkojen lähetysten ollessa kyseessä mihin tahansa saman tai toisen jäsenvaltion tai kolmannen maan millä tahansa alueella sijaitsevaan määräpaikkaan edellyttäen, että yksi seuraavista edellytyksistä täyttyy:
                        
                                    i)
                                 
                                 
                                    käsitellyille vuodille ja nahoille on tehty jokin komission asetuksen (EU) N:o 142/2011 (10) liitteessä I olevan 28 kohdan b–e alakohdassa tarkoitetuista käsittelyistä; tai
                                 
                              
                                    ii)
                                 
                                 
                                    käsitellyille vuodille ja nahoille on tehty jokin Euroopan parlamentin ja neuvoston asetuksen (EY) N:o 853/2004 (11) liitteessä III olevan XIV jakson I luvun 4 kohdan b alakohdan ii alakohdassa vahvistetuista käsittelyistä, ja niiden osalta on toteutettu kaikki varotoimenpiteet taudinaiheuttajien aiheuttaman uudelleensaastumisen välttämiseksi käsittelyn jälkeen.
                                 
                              
                  
         
            12 artikla
            Poikkeus kiellosta, joka koskee nautaeläimistä saatavien käsittelemättömien sivutuotteiden lähetysten siirtoja rajoitusvyöhykkeiltä II
            Poikkeuksena 4 artiklan 1 kohdan c alakohdassa säädettyyn kieltoon jäsenvaltion toimivaltainen viranomainen voi sallia nautaeläimistä saatavien käsittelemättömien sivutuotteiden lähetysten siirrot rajoitusvyöhykkeellä II sijaitsevista pitopaikoista,
            
                        a)
                     
                     
                        kun kyseessä ovat muut käsittelemättömät eläimistä saatavat sivutuotteet kuin vuodat ja nahat, mihin tahansa samassa jäsenvaltiossa sijaitsevaan määräpaikkaan tai mihin tahansa toisen jäsenvaltion rajoitusvyöhykkeillä I tai II sijaitsevaan määräpaikkaan edellyttäen, että käsittelemättömät eläimistä saatavat sivutuotteet lähetetään toimivaltaisten viranomaisten virallisessa valvonnassa käsiteltäväksi tai hävitettäväksi Euroopan parlamentin ja neuvoston asetuksen (EY) N:o 1069/2009 (12) 24 artiklan mukaisesti hyväksytyssä laitoksessa;
                     
                  
                        b)
                     
                     
                        kun kyseessä ovat nautaeläinten vuodat ja nahat:
                        
                                    i)
                                 
                                 
                                    mihin tahansa saman tai toisen jäsenvaltion rajoitusvyöhykkeellä II sijaitsevaan määräpaikkaan edellyttäen, että kyse on ihmisten käyttöön tarkoitetuista käsittelemättömistä raakavuodista ja -nahoista tai käsittelemättömistä vuodista ja nahoista, jotka lähetetään toimivaltaisten viranomaisten virallisessa valvonnassa käsiteltäväksi tai hävitettäväksi hyväksytyssä laitoksessa;
                                 
                              
                                    ii)
                                 
                                 
                                    mihin tahansa samassa tai toisessa jäsenvaltiossa sijaitsevaan määräpaikkaan edellyttäen, että 11 artiklan b alakohdassa vahvistetut edellytykset täyttyvät;
                                 
                              
                  
                        c)
                     
                     
                        kun kyseessä ovat ternimaito, maito ja maitotuotteet, mihin tahansa saman tai toisen jäsenvaltion millä tahansa alueella sijaitsevaan määräpaikkaan edellyttäen, että niille on tehty lumpy skin -tautiviruksen aiheuttaman tartunnan varalta riskin vähentämiseen tähtäävä käsittely delegoidun asetuksen (EU) 2020/687 liitteen VII mukaisesti.
                     
                  
         
            2 JAKSO
         
         
            
               Toimijoita eläinterveystodistusten osalta koskevat velvollisuudet
            
         
         
            13 artikla
            Toimijoita eläinterveystodistusten osalta koskevat velvollisuudet nautaeläinten lähetysten siirroissa rajoitusvyöhykkeiltä I ja II näiden vyöhykkeiden ulkopuolelle
            Toimijat saavat siirtää nautaeläinten lähetyksiä rajoitusvyöhykkeiltä I ja II näiden vyöhykkeiden ulkopuolelle samassa jäsenvaltiossa tai toiseen jäsenvaltioon tämän asetuksen 7, 8 ja 9 artiklan soveltamisalaan kuuluvissa tapauksissa ainoastaan, jos siirrettävien eläinten mukana on komission delegoidun asetuksen (EU) 2020/688 (13) 73 artiklassa säädetty eläinterveystodistus, johon sisältyy vähintään yksi seuraavista vakuutuksista tässä asetuksessa säädettyjen vaatimusten noudattamisesta:
            
                        a)
                     
                     
                        ”Komission täytäntöönpanoasetuksen (EU) 2021/1070 7 artiklassa vahvistettujen lumpy skin -tautiviruksen aiheuttamaan tartuntaan liittyvien erityisten torjuntatoimenpiteiden mukaisesti rajoitusvyöhykkeeltä I peräisin olevia nautaeläimiä.”;
                     
                  
                        b)
                     
                     
                        ”Komission täytäntöönpanoasetuksen (EU) 2021/1070 8 artiklassa vahvistettujen lumpy skin -tautiviruksen aiheuttamaan tartuntaan liittyvien erityisten torjuntatoimenpiteiden mukaisesti rajoitusvyöhykkeeltä II peräisin olevia nautaeläimiä.”;
                     
                  
                        c)
                     
                     
                        ”Komission täytäntöönpanoasetuksen (EU) 2021/1070 9 artiklassa vahvistettujen lumpy skin -tautiviruksen aiheuttamaan tartuntaan liittyvien erityisten torjuntatoimenpiteiden mukaisesti rajoitusvyöhykkeeltä I tai II peräisin olevia nautaeläimiä.”.
                     
                  Jos on kuitenkin kyse tämän artiklan ensimmäisessä kohdassa tarkoitettujen lähetysten siirroista saman jäsenvaltion sisällä, toimivaltainen viranomainen voi päättää, että asetuksen (EU) 2016/429 143 artiklan 2 kohdan toisessa alakohdassa tarkoitettua eläinterveystodistusta ei tarvitse antaa.
         
         
            14 artikla
            Toimijoita eläinterveystodistusten osalta koskevat velvollisuudet rajoitusvyöhykkeillä I ja II sijaitsevissa pitopaikoissa olevista nautaeläimistä saatavien sukusolujen ja alkioiden lähetysten siirroissa näiden vyöhykkeiden ulkopuolelle
            Toimijat saavat siirtää rajoitusvyöhykkeillä I ja II olevista nautaeläimistä saatavien sukusolujen ja alkioiden lähetyksiä näiden vyöhykkeiden ulkopuolelle samassa jäsenvaltiossa tai toiseen jäsenvaltioon tämän asetuksen 10 artiklan mukaisesti ainoastaan, jos tällaisten lähetysten mukana on asetuksen (EU) 2016/429 161 artiklan 4 kohdassa tarkoitettu eläinterveystodistus, johon sisältyy vähintään yksi seuraavista vakuutuksista tässä asetuksessa säädettyjen vaatimusten noudattamisesta:
            
                        a)
                     
                     
                        ”Komission täytäntöönpanoasetuksen (EU) 2021/1070 10 artiklassa vahvistettujen lumpy skin -tautiviruksen aiheuttamaan tartuntaan liittyvien erityisten torjuntatoimenpiteiden mukaisesti rajoitusvyöhykkeellä I pidettävistä nautaeläimistä saatuja sukusoluja ja alkioita … (siemennestettä, munasoluja ja/tai alkioita, valitaan sopiva vaihtoehto).”;
                     
                  
                        b)
                     
                     
                        ”Komission täytäntöönpanoasetuksen (EU) 2021/1070 10 artiklassa vahvistettujen lumpy skin -tautiviruksen aiheuttamaan tartuntaan liittyvien erityisten torjuntatoimenpiteiden mukaisesti rajoitusvyöhykkeellä II pidettävistä nautaeläimistä saatuja sukusoluja ja alkioita … (siemennestettä, munasoluja ja/tai alkioita, valitaan sopiva vaihtoehto).”.
                     
                  Jos on kuitenkin kyse tämän artiklan ensimmäisessä kohdassa tarkoitettujen lähetysten siirroista saman jäsenvaltion sisällä, toimivaltainen viranomainen voi päättää, että asetuksen (EU) 2016/429 161 artiklan 2 kohdan toisessa alakohdassa tarkoitettua eläinterveystodistusta ei tarvitse antaa.
         
         
            15 artikla
            Toimijoita eläinterveystodistusten osalta koskevat velvollisuudet nautaeläimistä saatavien käsittelemättömien sivutuotteiden lähetysten siirroissa rajoitusvyöhykkeiltä I ja II näiden vyöhykkeiden ulkopuolelle
            Toimijat saavat siirtää nautaeläimistä saatavien käsittelemättömien sivutuotteiden lähetyksiä rajoitusvyöhykkeiltä I ja II näiden vyöhykkeiden ulkopuolelle samassa jäsenvaltiossa tai toiseen jäsenvaltioon 12 artiklan soveltamisalaan kuuluvissa tapauksissa ainoastaan, jos tällaisten lähetysten mukana on
            
                        a)
                     
                     
                        asetuksen (EU) N:o 142/2011 liitteessä VIII olevassa III luvussa tarkoitettu kaupallinen asiakirja; ja
                     
                  
                        b)
                     
                     
                        delegoidun asetuksen (EU) 2020/687 22 artiklan 5 kohdassa tarkoitettu eläinterveystodistus.
                     
                  Jos on kuitenkin kyse tämän artiklan ensimmäisessä kohdassa tarkoitettujen lähetysten siirroista saman jäsenvaltion sisällä, toimivaltainen viranomainen voi päättää, että delegoidun asetuksen (EU) 2020/687 22 artiklan 6 kohdassa tarkoitettua eläinterveystodistusta ei tarvitse antaa.
         
         
            3 JAKSO
         
         
            
               Erityiset edellytykset luvan antamiseksi rajoitusvyöhykkeillä I ja II pidettävien nautaeläinten lähetysten siirroille näiden vyöhykkeiden ulkopuolelle ja ohjausmenettelyn osalta
            
         
         
            16 artikla
            Yleiset lisäedellytykset, jotka liittyvät kuljetusvälineisiin, joita käytetään nautaeläinten ja käsittelemättömien eläimistä saatavien sivutuotteiden lähetysten siirtoihin rajoitusvyöhykkeiltä I ja II näiden vyöhykkeiden ulkopuolelle
            Jäsenvaltion toimivaltainen viranomainen voi sallia nautaeläinten ja käsittelemättömien eläimistä saatavien sivutuotteiden lähetysten siirrot rajoitusvyöhykkeiltä I ja II näiden vyöhykkeiden ulkopuolelle ainoastaan, jos näiden lähetysten siirtoihin käytettävä kuljetusväline täyttää seuraavat vaatimukset:
            
                        a)
                     
                     
                        kun on kyse nautaeläinten kuljetuksesta, kuljetusväline
                        
                                    i)
                                 
                                 
                                    on delegoidun asetuksen (EU) 2020/687 24 artiklan 1 kohdan vaatimusten mukainen; ja
                                 
                              
                                    ii)
                                 
                                 
                                    puhdistetaan ja desinfioidaan delegoidun asetuksen (EU) 2020/687 24 artiklan 2 kohdan mukaisesti jäsenvaltion toimivaltaisen viranomaisen valvonnassa;
                                 
                              
                  
                        b)
                     
                     
                        se sisältää ainoastaan terveystilanteeltaan samanlaisia eläimiä tai käsittelemättömiä eläimistä saatavia sivutuotteita tai käsittelemättömiä vuotia ja nahkoja.
                     
                  
         
            17 artikla
            Alkuperäisen pitopaikan tai alkuperälaitoksen toimivaltaisen viranomaisen velvollisuudet ohjausmenettelyjen osalta
            
               1.   Alkuperäisen pitopaikan tai alkuperälaitoksen jäsenvaltion toimivaltaisen viranomaisen on otettava käyttöön ohjausmenettely alkuperä-, kauttakulku- ja määräjäsenvaltioiden toimivaltaisten viranomaisten valvonnassa 8, 9 ja 12 artiklassa säädettyjen poikkeusten soveltamisalaan kuuluvien nautaeläinten tai käsittelemättömien eläimistä saatavien sivutuotteiden lähetysten siirroissa, kun määräpaikka sijaitsee toisessa jäsenvaltiossa, jäljempänä ’ohjausmenettely’.
            
            
               2.   Alkuperäisestä pitopaikasta tai alkuperälaitoksesta vastaavan toimivaltaisen viranomaisen on varmistettava, että
               
                           a)
                        
                        
                           alkuperäisen pitopaikan tai alkuperälaitoksen jäsenvaltion toimivaltainen viranomainen on rekisteröinyt yksilöllisesti kunkin kuljetusvälineen, jota käytetään 1 kohdassa tarkoitettujen nautaeläinten tai käsittelemättömien eläimistä saatavien sivutuotteiden lähetysten siirtoihin, joko nautaeläinten tai käsittelemättömien eläimistä saatavien sivutuotteiden kuljettamiseksi ohjausmenettelyä käyttäen, ja
                           
                                       —
                                    
                                    
                                       virkaeläinlääkäri on sinetöinyt sen lastauksen jälkeen. Ainoastaan määräpaikan toimivaltaisen viranomaisen virkailija voi rikkoa sinetin ja korvata sen uudella; jokaisesta lastauksesta tai sinettien korvaamisesta on ilmoitettava määräpaikan toimivaltaiselle viranomaiselle; tai
                                    
                                 
                                       —
                                    
                                    
                                       siihen on erikseen liitetty satelliittinavigointijärjestelmä, jotta sen reaaliaikainen sijainti voidaan määrittää, välittää ja tallentaa;
                                    
                                 
                     
                           b)
                        
                        
                           kuljetus tapahtuu
                           
                                       i)
                                    
                                    
                                       virkaeläinlääkärin valvonnassa;
                                    
                                 
                                       ii)
                                    
                                    
                                       suoraan pysähtymättä, ellei tarkastusasemalla pidetä neuvoston asetuksen (EY) N:o 1/2005 (14) liitteessä I olevassa V luvussa edellytettyä lepojaksoa;
                                       Jos tarkastusasemalla aiotaan levätä vähintään yhden päivän ajan rajoitusvyöhykkeen II kautta tapahtuvan lähetyksen siirron aikana, eläimet on suojattava tartunnanlevittäjiltä;
                                    
                                 
                                       iii)
                                    
                                    
                                       sellaista reittiä pitkin, jonka alkuperäpaikan toimivaltainen viranomainen on hyväksynyt.
                                    
                                 
                     
            
               3.   Alkuperäisestä pitopaikasta tai alkuperälaitoksesta vastaavan toimivaltaisen viranomaisen on ohjausmenettelyä varten varmistettava ennen lähetyksen ensimmäistä lähettämistä rajoitusvyöhykkeiltä I tai II, joilta ohjausmenettely toteutetaan, että kauttakulku- ja määräpaikkojen asiaan kuuluvien toimivaltaisten viranomaisten ja toimijoiden kanssa on tehty tarvittavat järjestelyt, jotta voidaan varmistaa
               
                           a)
                        
                        
                           varasuunnitelmasta sopiminen;
                        
                     
                           b)
                        
                        
                           palvelujen ja toimijoiden komentoketju ja täysi yhteistyö silloin, kun on kyseessä kuljetuksen aikana tapahtuva onnettomuus, kuljetusvälineen vakava toimintahäiriö tai petollinen toiminta;
                        
                     
                           c)
                        
                        
                           se, että toimijat ilmoittavat välittömästi toimivaltaiselle viranomaiselle kuljetusvälineeseen liittyvästä onnettomuudesta tai sen vakavasta toimintahäiriöstä.
                        
                     
         
         
            18 artikla
            Määräpaikan toimivaltaisen viranomaisen velvollisuudet ohjausmenettelyjen osalta
            Määräpaikan toimivaltaisen viranomaisen on ohjausmenettelyn jälkeen
            
                        a)
                     
                     
                        vahvistettava jokainen saapuminen alkuperäpaikan toimivaltaiselle viranomaiselle;
                     
                  
                        b)
                     
                     
                        varmistettava, että nautaeläimet pysyvät määränpäänä olevassa pitopaikassa vähintään delegoidun asetuksen (EU) 2020/687 liitteessä II vahvistetun lumpy skin -tautiviruksen aiheuttaman tartunnan seurantajakson ajan, paitsi jos määränpäänä oleva laitos on teurastamo;
                     
                  
                        c)
                     
                     
                        varmistettava, että nautaeläinten tai käsittelemättömien eläimistä saatavien sivutuotteiden purkamisen jälkeen kuljetusväline ja mahdolliset muut laitteet, joita on käytetty nautaeläinten tai käsittelemättömien eläimistä saatavien sivutuotteiden kuljetuksessa, puhdistetaan, desinfioidaan ja käsitellään sallituilla hyönteismyrkyillä, jotka ovat tehokkaita kaikkia tunnettuja lumpy skin -tautiviruksen aiheuttaman tartunnan vektoreita vastaan, määräpaikan suljetulla alueella virkaeläinlääkärin valvonnassa.
                     
                  
         
            19 artikla
            Nautaeläinten, sukusolujen ja alkioiden tai käsittelemättömien eläimistä saatavien sivutuotteiden lähetysten alkuperäpaikan jäsenvaltion velvollisuudet, jotka koskevat komissiolle ja jäsenvaltioille annettavia tietoja riskinarviointien perusteella myönnetyistä poikkeuksista
            Jos toimivaltainen viranomainen sallii nautaeläinten tai sukusolujen ja alkioiden lähetysten siirrot 7, 8 tai 10 artiklassa tarkoitetun, lumpy skin -tautiviruksen aiheuttaman tartunnan leviämisen estämiseen tähtääviä toimenpiteitä koskevan riskinarvioinnin myönteisen tuloksen perusteella, alkuperäpaikan jäsenvaltion on välittömästi ilmoitettava komissiolle ja muille jäsenvaltioille eläinterveyttä koskevista takeista ja määränpäänä olevan pitopaikan toimivaltaisten viranomaisten antamasta hyväksynnästä.
         
         IV LUKU
         
            LOPPUSÄÄNNÖKSET
         
         
            20 artikla
            Voimaantulo ja soveltamispäivä
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 21 päivään huhtikuuta 2023.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 84, 31.3.2016, s. 1.
         
            (2)  OIE – Listed diseases, infections and infestations in force in 2021. OIE – Terrestrial Animal Health Code, 28. painos, 2019, ISBN 978-92-95108-85-1 (https://www.oie.int/en/animal-health-in-the-world/oie-listed-diseases-2021/).
         
            (3)  Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21).
         
            (4)  Komission delegoitu asetus (EU) 2020/687, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta (EUVL L 174, 3.6.2020, s. 64).
         
            (5)  Komission täytäntöönpanopäätös (EU) 2016/2008, annettu 15 päivänä marraskuuta 2016, eläinten terveyttä koskevista toimenpiteistä lumpy skin -taudin torjumiseksi eräissä jäsenvaltioissa (EUVL L 310, 17.11.2016, s. 51).
         
            (6)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.
         
            (7)  EFSA Journal 2020; 18(2):6010.
         
            (8)  OIE – Terrestrial animal health code (2019). OIE – Terrestrial Animal Health Code, 28. painos, 2019, ISBN 978-92-95108-85-1 (www.oie.int/en/standard-setting/terrestrial-code/access-online/).
         
            (9)  Komission delegoitu asetus (EU) 2020/686, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä sukusolujen ja alkioiden pitopaikkojen hyväksymisen sekä tiettyjen pidettävien maaeläinten sukusolujen ja alkioiden unionin sisäisiin siirtoihin sovellettavien jäljitettävyyttä ja eläinterveyttä koskevien vaatimusten osalta (EUVL L 174, 3.6.2020, s. 1).
         
            (10)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
         
            (11)  Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55).
         
            (12)  Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (EUVL L 300, 14.11.2009, s. 1).
         
            (13)  Komission delegoitu asetus (EU) 2020/688, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta (EUVL L 174, 3.6.2020, s. 140).
         
            (14)  Neuvoston asetus (EY) N:o 1/2005, annettu 22 päivänä joulukuuta 2004, eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta (EUVL L 3, 5.1.2005, s. 1).
      
      
         
            LIITE I
            RAJOITUSVYÖHYKKEET I ja II
            (joita tarkoitetaan 3 artiklassa)
            I OSA
            
               Rajoitusvyöhyke I
            
            1.   Bulgaria:
            Bulgarian koko alue
            2.   Kreikka:
            
                        A.
                     
                     
                        Seuraavat alueet Kreikassa:
                        
                                    —
                                 
                                 
                                    Attikan alue
                                 
                              
                                    —
                                 
                                 
                                    Keski-Kreikan alue
                                 
                              
                                    —
                                 
                                 
                                    Keski-Makedonian alue
                                 
                              
                                    —
                                 
                                 
                                    Kreetan alue
                                 
                              
                                    —
                                 
                                 
                                    Itä-Makedonian ja Traakian alue
                                 
                              
                                    —
                                 
                                 
                                    Epeiroksen alue
                                 
                              
                                    —
                                 
                                 
                                    Jooniansaarten alue lukuun ottamatta Korfun alueellista yksikköä
                                 
                              
                                    —
                                 
                                 
                                    Pohjois-Egean alue lukuun ottamatta Limnoksen alueellista yksikköä
                                 
                              
                                    —
                                 
                                 
                                    Peloponnesoksen alue
                                 
                              
                                    —
                                 
                                 
                                    Etelä-Egean alue
                                 
                              
                                    —
                                 
                                 
                                    Thessalian alue
                                 
                              
                                    —
                                 
                                 
                                    Länsi-Kreikan alue
                                 
                              
                                    —
                                 
                                 
                                    Länsi-Makedonian alue
                                 
                              
                  
                        B.
                     
                     
                        Seuraavat alueelliset yksiköt Kreikassa:
                        
                                    —
                                 
                                 
                                    Limnoksen alueellinen yksikkö
                                 
                              
                                    —
                                 
                                 
                                    Korfun alueellinen yksikkö
                                 
                              
                  II OSA
            
               Rajoitusvyöhyke II
            
            Ei ole
         
      
      
         
            LIITE II
            LUMPY SKIN -TAUTIVIRUKSEN AIHEUTTAMAA TARTUNTAA KOSKEVIA ROKOTUSSUUNNITELMIA KOSKEVAT SÄÄNNÖT
            (joita tarkoitetaan 3 artiklassa)
            I OSA
            
               3 artiklassa tarkoitettuun rokotussuunnitelmaan sisällytettävät tiedot
            
            Kun jäsenvaltio rokottaa lumpy skin -tautiviruksen aiheuttamaa tartuntaa vastaan, rokottaminen on suoritettava sellaisen rokotussuunnitelman mukaisesti, joka sisältää vähintään seuraavat tiedot:
            
                        a)
                     
                     
                        asetuksen (EU) 2016/429 46 artiklan 2 kohdassa säädettyjen kriteerien mukaisesti suoritetun arvioinnin kuvaus ja tulokset, mukaan lukien epidemiologinen tilanne ja muut arvioinnin perustana käytetyt merkitykselliset tiedot;
                     
                  
                        b)
                     
                     
                        valitun rokotusstrategian ja rokotussuunnitelman päätavoitteet ja kohteet;
                     
                  
                        c)
                     
                     
                        yksityiskohtainen maantieteellinen kuvaus rokotusvyöhykkeestä, jolla rokottaminen on määrä suorittaa, ja rokotettavien nautaeläinten pitopaikkojen sijainti, kartat mukaan luettuina;
                     
                  
                        d)
                     
                     
                        rokotteen antamisesta nautaeläimille vastaava viranomainen;
                     
                  
                        e)
                     
                     
                        järjestelmä, jolla valvotaan rokotteen antamista;
                     
                  
                        f)
                     
                     
                        rajoitusvyöhykkeellä sijaitsevien nautaeläinten pitopaikkojen lukumäärä ja rokotettavien pitopaikkojen lukumäärä, jos nämä lukumäärät poikkeavat toisistaan;
                     
                  
                        g)
                     
                     
                        rokotettavien nautaeläinten arvioitu lukumäärä, niiden luokat ja ikä;
                     
                  
                        h)
                     
                     
                        rokottamisen suunniteltu kesto rokotusten alkamisesta rokotusten jälkeisen seurannan päättymiseen saakka;
                     
                  
                        i)
                     
                     
                        tiivistelmä rokotteen ominaisuuksista, mukaan lukien valmisteen nimi ja valmistajan nimi sekä antoreitit;
                     
                  
                        j)
                     
                     
                        sen ilmoittaminen, käytetäänkö rokotetta Euroopan parlamentin ja neuvoston asetuksen (EU) 2019/6 (1) 110 artiklan 2 ja 3 kohdan mukaisesti;
                     
                  
                        k)
                     
                     
                        rokotusten tehokkuuden arviointimenetelmät;
                     
                  
                        l)
                     
                     
                        sovellettavat hygienia- ja bioturvaamissäännöt;
                     
                  
                        m)
                     
                     
                        rokotusten kirjaamisjärjestelmä;
                     
                  
                        n)
                     
                     
                        muut kyseisen tilanteen kannalta merkitykselliset näkökohdat.
                     
                  II OSA
            
               3 artiklassa tarkoitettuja lumpy skin -tautiviruksen aiheuttaman tartunnan vastaisia rokotussuunnitelmia koskevat vähimmäisvaatimukset
            
            Lumpy skin -tautiviruksen aiheuttaman tartunnan vastaisten rokotussuunnitelmien on oltava seuraavien teknisten vaatimusten mukaisia:
            
                        a)
                     
                     
                        kaikki nautaeläimet rokotetaan niiden sukupuolesta, iästä, tiineydestä tai tuotantotilanteesta riippumatta rajoitusvyöhykkeillä I ja II, joilla rokottamista on toteutettava;
                     
                  
                        b)
                     
                     
                        rokotettujen nautaeläinten yli neljän kuukauden ikäiset jälkeläiset rokotetaan käytetyn rokotteen valmistajan ohjeiden mukaisesti;
                     
                  
                        c)
                     
                     
                        kaikille nautaeläimille annetaan uusintarokotus valmistajan ohjeiden mukaisesti;
                     
                  
                        d)
                     
                     
                        toimivaltaisen viranomaisen on kirjattava tiedot jokaisesta rokotetusta nautaeläimestä tähän tarkoitukseen omistettuun sähköiseen tietokantaan, joka on yhteydessä Euroopan parlamentin ja neuvoston asetuksen (EU) 2019/2035 (2) 42 artiklan mukaisesti perustettuun keskustietokantaan;
                     
                  
                        e)
                     
                     
                        niiden rajoitusvyöhykkeiden I ja II ympärille, joilla rokottaminen suoritetaan, on perustettava vähintään 20 kilometrin levyinen tehostettu valvonta-alue, jolla suoritetaan tehostettua valvontaa ja jolla nautaeläinten siirtoihin on sovellettava toimivaltaisen viranomaisen suorittamaa valvontaa;
                     
                  
                        f)
                     
                     
                        vähintään 95 prosentin rokotuskattavuus karjoissa, jotka edustavat vähintään 75:tä prosenttia nautaeläinpopulaatiosta.
                     
                  III OSA
            
               Alustavat tiedot, jotka on 3 artiklan 3 kohdan mukaisesti toimitettava komissiolle ja muille jäsenvaltioille ennen rokotusten aloittamista
            
            Lumpy skin -tautiviruksen aiheuttamaa tartuntaa vastaan rokottavien jäsenvaltioiden on toimitettava komissiolle ja muille jäsenvaltioille ennen rokotusten aloittamista seuraavat tiedot:
            
                        a)
                     
                     
                        lyhyt perustelu rokotusten aloittamiselle;
                     
                  
                        b)
                     
                     
                        rokotettavien nautaeläinten lajit;
                     
                  
                        c)
                     
                     
                        rokotettavien nautaeläinten arvioitu lukumäärä;
                     
                  
                        d)
                     
                     
                        rokotusten arvioitu kesto;
                     
                  
                        e)
                     
                     
                        käytetyn rokotteen tyyppi ja kaupallinen nimi, ja maininta siitä, onko rokotetta tarkoitus käyttää asetuksen (EU) 2019/6 110 artiklan 2 ja 3 kohdan mukaisesti;
                     
                  
                        f)
                     
                     
                        kuvaus arvioidusta rokotusvyöhykkeestä.
                     
                  
               (1)  Euroopan parlamentin ja neuvoston asetus (EU) 2019/6, annettu 11 päivänä joulukuuta 2018, eläinlääkkeistä ja direktiivin 2001/82/EY kumoamisesta (EUVL L 4, 7.1.2019, s. 43).
            
               (2)  Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).